荔枝詞集句
作者：李綱
朝代：宋

paragraphs: 開元天子萬事足，惟惜當年光景促。
昭陽殿裏第一人，十幅紅綃圍夜玉。
夢中同躡鳯凰翎，歸作霓裳羽衣曲。
沉香亭北倚闌干，緩歌慢舞凝絲竹。
迴眸一笑百媚生，盡日君王看不足。
崩騰獻荔枝，百馬死山谷。
一騎紅塵妃子笑，婕妤傳詔才人索。
綘紗嚢裏水精丸，不是人間香味色。
漁陽鼙鼓動地來，血汙遊魂歸不得。
明眸皓齒今何在，金盤玉筯無消息。
漢主山河錦繡中，三十六宫土花碧。
不見玉顔空死處，淚痕血點垂胸臆。
片段荔枝筐，此心炯炯君應識。